Document ID: 32012R0744
Publication Date: 2012-08-16

Title and Content:
UREDBA KOMISIJE (EU) št. 744/2012
z dne 16. avgusta 2012
o spremembi prilog I in II k Direktivi 2002/32/ES Evropskega parlamenta in Sveta glede mejnih vrednosti za arzen, fluor, svinec, živo srebro, endosulfan, dioksine, Ambrosio spp., diklazuril in lasalocid A natrij ter pragov ukrepanja za dioksine
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive 2002/32/ES Evropskega parlamenta in Sveta z dne 7. maja 2002 o nezaželenih snoveh v živalski krmi (1) in zlasti člena 8(1) Direktive,
ob upoštevanju naslednjega:
(1)
Direktiva 2002/32/ES določa, da je uporaba proizvodov, namenjenih za živalsko krmo, pri katerih vrednosti nezaželenih snovi presegajo mejne vrednosti iz Priloge I k navedeni direktivi, prepovedana. Priloga II k Direktivi določa pragove ukrepanja, pri katerih se sprožijo preiskave ob povečanih vrednostih takih snovi.
(2)
Ugotovljene so bile višje mejne vrednosti arzena, fluora, svinca in živega srebra za posamično krmilo kalcijev karbonat in višje mejne vrednosti arzena in fluora za posamično krmilo magnezijev oksid, ne pa za posamično krmilo kalcijev in magnezijev karbonat, ki je naravna mešanica kalcijevega karbonata in magnezijevega karbonata. Zaradi doslednosti je primerno, da se mejne vrednosti za arzen, fluor, svinec in živo srebro v posamičnem krmilu kalcijev in magnezijev karbonat uskladijo z veljavnimi mejnimi vrednostmi v kalcijevem karbonatu.
(3)
Evropska agencija za varnost hrane (v nadaljnjem besedilu: Agencija) je v svojem znanstvenem mnenju o varnosti in učinkovitosti dibakrovega klorida trihidroksida (tribazičnega bakrovega klorida, TBCC) kot krmnega dodatka (2) ocenila, da bi bilo treba mejno vrednost arzena v tem dodatku uskladiti z mejno vrednostjo arzena v bakrovem sulfatu pentahidratu in bakrovem karbonatu. Primerno je, da se mejna vrednost arzena v dibakrovem kloridu trihidroksidu spremeni.
(4)
Nekatere krmne mešanice za hišne živali vsebujejo visok delež posamičnih krmil, kot so ribe, druge vodne živali in proizvodi iz njih in/ali moka iz morske trave. Ta posamična krmila vsebujejo visoke vrednosti skupnega arzena. Vendar se arzen v teh posamičnih krmilih pojavlja večinoma kot organski arzen, kar je njegova manj strupena pojavna oblika. Zato je primerno, da se spremeni mejna vrednost arzena, ki se uporablja za dopolnilne in popolne krmne mešanice za hišne živali, ki vsebujejo ribe, druge vodne živali in proizvode iz njih in/ali moko iz morske trave.
(5)
Zeolitna minerala natrolit in klinoptilolit sta aktivni sestavini natrolit fonolita (E566) in klinoptilolita vulkanskega izvora (E567). Zato je primerno, da se za svinec v natrolit fonolitu (E566) uporabijo enake mejne vrednosti kot v klinoptilolitu vulkanskega izvora (E567).
(6)
Zaradi povečevanja trajnosti ribogojstva salmonidov se ribje olje postopno nadomešča z rastlinskimi. Vendar pa tako nadomeščanje, ki bi zelo ugodno vplivalo na trajnost morskega okolja, v nekaterih primerih ni mogoče zaradi zelo nizkih mejnih vrednosti za endosulfan v popolnih krmnih mešanicah za ribe. Na zahtevo Komisije je Agencija predložila znanstveno mnenje. V svoji izjavi o oralni toksičnosti endosulfana v ribah (3) je navedla, da pri ribah (atlantski losos) v kletkah na odprtem morju, izpostavljenih do 0,1 mg/kg endosulfana v krmi, ni pomembnih škodljivih vplivov, manjši škodljivi vplivi pa so bili ugotovljeni pri lososih v bazenih, izpostavljenih vrednostim, višjim od sedanje mejne vrednosti v krmi. V omejeni študiji nekateri znaki kažejo, da je imela izpostavljenost nilskih tilapij endosulfanu prek krme v bazenih škodljive vplive. Zato je primerno, da se predlaga višja mejna vrednost endosulfana v popolnih krmnih mešanicah za salmonide in se s tem podpre razvoj k povečani trajnosti ribogojstva brez škodljivih vplivov na zdravje rib in ljudi.
(7)
Najnovejši podatki kažejo, da so vrednosti dioksina v moki iz rakov, ki je stranski proizvod proizvodnje hrane in se uporablja pretežno v krmi za okrasne ribe, v njej pa je vrednost dioksina od 1 do 3 %, višje od sedanjih mejnih vrednosti. Da bi omogočili uporabo te moke za krmo in zmanjšali količino živilskih odpadkov brez ogrožanja zdravja ljudi in živali, je primerno nekoliko povišati mejne vrednosti dioksina v moki iz rakov.
(8)
Cilj Direktive 2002/32/ES je preprečiti razširjanje kaljivih semen Ambrosie spp. v okolje. Ker mletje in drobljenje uniči kaljivost semen, čiščenje zrnja in semen s povišano vrednostjo semen Ambrosie spp. pred mletjem ali drobljenjem ni potrebno, če so sprejeti ukrepi za preprečevanje razširjanja semen Ambrosie spp. v okolje med prevozom, skladiščenjem ali predelavo.
(9)
Glede kokcidiostatikov diklazuril in lasalocid A natrij bi bilo treba sprejeti spremembe in upoštevati pred kratkim izdana dovoljenja za te snovi iz Uredbe Komisije (EU) št. 169/2011 z dne 23. februarja 2011 o izdaji dovoljenja za diklazuril kot krmni dodatek za pegatke (imetnik dovoljenja Janssen Pharmaceutica N.V.) (4), Izvedbene uredbe Komisije (EU) št. 888/2011 z dne 5. septembra 2011 o izdaji dovoljenja za diklazuril kot krmni dodatek za purane za pitanje (imetnik dovoljenja je družba Janssen Pharmaceutica N.V.) ter o spremembi Uredbe (ES) št. 2430/1999 (5) in Izvedbene uredbe Komisije (EU) št. 900/2011 z dne 7. septembra 2011 o izdaji dovoljenja za lasalocid A natrij kot krmni dodatek za fazane, pegatke, prepelice in jerebice, razen nesnic (imetnik dovoljenja je družba Alpharma (Belgija) BVBA) (6).
(10)
Glede na to, da se predlaga zvišanje mejne vrednosti za dioksine v moki iz rakov, je primerno, da se ustrezno zviša tudi prag ukrepanja za moko iz rakov iz Priloge II k Direktivi 2002/32/ES.
(11)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala -
SPREJELA NASLEDNJO UREDBO:
Člen 1
Prilogi I in II k Direktivi 2002/32/ES se spremenita v skladu s Prilogo k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 16. avgusta 2012

Classification:
Level 1 Topics: 100149
100147
100155
100156
Level 2 Topics: 100215
100250
100196
100244
Level 3 Topics: 13
1277
2479
2090
1268
All Topics: 1224
1442
192
2081
3135
5451